Forslag til RÅDETS FORORDNING om ændring af forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer

(forelagt af Kommissionen)

BEGRUNDELSE

1. I Rådets forordning (EØF) nr. 3677/90 af 13. december 1990 er det fastsat, hvilke foranstaltninger der skal træffes til modvirkning af ulovlig anvendelse af visse stoffer til fremstilling af narkotika og psykotrope stoffer.

2. Foranstaltningerne vedrørende sassafrasolie fortolkes i dag forskelligt i Fællesskabet, fordi olien i visse medlemsstater betragtes som en blanding, der indeholder safrol og derfor kontrolleres, mens andre medlemsstater betragter olien som et naturprodukt, der ikke er underkastet kontrol. En løsning ville være at indsætte en henvisning til naturprodukter i definitionen af "registrerede stoffer", hvorved sassafrasolien underkastes kontrol. Kun de naturprodukter, hvoraf der let kan udskilles registrerede stoffer, er omfattet af definitionen.

3. Der bør indsættes en bestemmelse om udarbejdelse af en vejledning med henblik på at fremme samarbejdet mellem medlemsstaternes administrative myndigheder og den kemiske industri om de stoffer, der ikke er omhandlet af bestemmelserne for prækursorer, men alligevel kan anvendes til ulovlig fremstilling af syntetiske stoffer. Det fastsættes i EU's narkotikahandlingsplan, som blev godkendt på Det Europæiske Råds møde i Santa Maria da Feira den 19. og 20. juni 2000, at der skal udarbejdes en samarbejdsprocedure.

4. Med ændringen af Rådets forordning kan der tages hensyn til bestemmelserne i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

5. Rådet opfordres til at godkende forslaget om ændring af forordning (EØF) nr. 3677/90.

2001/0034 (ACC)

Forslag til RÅDETS FORORDNING om ændring af forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C

ud fra følgende betragtninger:

(1) Ved Rådets forordning (EØF) nr. 3677/90 [2] er det fastsat, hvilke foranstaltninger der skal træffes til modvirkning af ulovlig anvendelse af visse stoffer til fremstilling af narkotika og psykotrope stoffer.

[2] EFT L 357 af 20.12.1990, s. 1. Forordningen er senest ændret ved Kommissionens forordning (EØF) nr. 3769/92 af 21. december 1992 (EFT L 383 af 29.12.1992, s. 17).

(2) Foranstaltningerne vedrørende sassafrasolie fortolkes i dag forskelligt i Fællesskabet, fordi olien i visse medlemsstater betragtes som en blanding, der indeholder safrol og derfor kontrolleres, mens andre medlemsstater betragter olien som et naturprodukt, der ikke er underkastet kontrol. For at eliminere denne forskel bør der indsættes en henvisning til naturprodukter i definitionen af "registrerede stoffer", hvorved sassafrasolien underkastes kontrol. Kun de naturprodukter, hvoraf der let kan udskilles registrerede stoffer, bør være omfattet af definitionen.

(3) Det fastsættes i EU's narkotikahandlingsplan, som blev godkendt på Det Europæiske Råds møde i Santa Maria da Feira den 19. og 20. juni 2000, at der skal udarbejdes en samarbejdsprocedure. Med henblik på at fremme samarbejdet mellem medlemsstaternes administrative myndigheder og den kemiske industri bl.a. om de stoffer, der ikke er omhandlet af bestemmelserne for prækursorer, men alligevel kan anvendes til ulovlig fremstilling af syntetiske stoffer, bør det pålægges Kommissionen at udarbejde en vejledning til brug for denne industri.

(4) De bestemmelser i forordning (EØF) nr. 3677/90, der vedrører komitéproceduren, bør tilpasses for at tage hensyn til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [3].

[3] EFT L 184 af 17.7.1999, s. 23.

(5) Rådets forordning (EØF) nr. 3677/90 bør derfor ændres -

UDSTEDT FØLGENDE FORORDNING:

Artikel 1

I forordning (EØF) nr. 3677/90 foretages følgende ændringer:

1) Artikel 1, stk. 2, litra a), affattes således:

"a) "registrerede stoffer", de stoffer, som er opført i bilaget, herunder blandinger og naturprodukter, der indeholder sådanne stoffer. Herfra er undtaget lægemidler, farmaceutiske præparater, blandinger, naturprodukter eller andre præparater, der indeholder registrerede stoffer, men er sammensat på en sådan måde, at disse stoffer ikke let kan benyttes eller udskilles ved hjælp af let anvendelige eller økonomisk fordelagtige midler".

2) Som artikel 3a indsættes:

"Artikel 3a

Vejledning

"1. For at fremme det i artikel 3 omhandlede samarbejde og udvide det til også at omfatte de ikke-registrerede stoffer, der almindeligvis anvendes til ulovlig fremstilling af narkotika og psykotrope stoffer, udarbejder og ajourfører Kommissionen efter den i artikel 10, stk. 2, nævnte procedure en vejledning til brug for den kemiske industri.

2. Vejledningen skal bl.a. indeholde:

a) oplysninger om, hvordan mistænkelige transaktioner identificeres og indberettes

b) en løbende ajourført liste over ikke-registrerede stoffer, der almindeligvis anvendes til ulovlig fremstilling af narkotika og psykotrofe stoffer for herved at gøre det muligt for industrien frivilligt at kontrollere handelen med disse stoffer

c) andre nyttige oplysninger.

3. Medlemsstaterne sørger for, at vejledningen og den i stk. 2 omhandlede liste uddeles regelmæssigt efter de kompetente myndigheders anvisninger og i overensstemmelse med vejledningens mål."

3) Artikel 10 affattes således:

"Artikel 10

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Hvis der henvises til dette stykke, gælder forvaltningsproceduren i artikel 4 i afgørelse 1999/468/EF under hensyn til bestemmelserne i artikel 7 i samme afgørelse.

3. Det i artikel 4, stk. 3, i afgørelse 1999/468/EF omhandlede tidsrum fastsættes til 3 måneder"."

4) Som artikel 10a indsættes:

"Artikel 10a

De foranstaltninger, der er nødvendige for gennemførelsen af denne forordning, vedtages efter den i artikel 10, stk. 2, nævnte procedure.

Denne procedure gælder navnlig:

a) fastsættelse af mængderne af registrerede stoffer, der er opført i kategori 3, og identifikation af blandinger, der indeholder registrerede stoffer, der er opført i kategori 3, i henhold til artikel 2a, stk. 2, andet afsnit

b) identifikation af de pågældende lande og stoffer i henhold til artikel 5, stk. 2

c) vedtagelse af krav i forbindelse med eksporttilladelse i henhold til artikel 5a, stk. 1, litra b), i de tilfælde, hvor der ikke er indgået aftale med det pågældende tredjeland

d) vedtagelse af en model til formularen for eksporttilladelse, som omhandlet i artikel 4, og af bestemmelser vedrørende formularens anvendelse og gennemførelse af ordningen med de åbne individuelle tilladelser, som omhandlet i artikel 5 og 5a

e) ændring af bilaget til denne forordning, såfremt tabellerne i bilaget til FN-konventionen ændres."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand